Marie-Célina Pittikwi

Manawan/Wemotaci 

Enko anahawe Wemotaci iskwew Marie-Célina ka icinikasotc, ote atikamekw askik ki otciw e pwamici takonik ite ke ici nitowakitcik mitowi akosikamikoriw. Enko anaha anihi David Kawasiketc eki nipowitc anihi ki icinikatakaniwiw Mictcecic osam mocak e ki witcihatc atikamekw iskwewa e matce wapamasoritci acitc nipara ki witcihew kaskina awia e akosiritci notcimi mackikiriw e totak. Nipara ki kiskinohamako otcotcoma ke iti totak mekwatc e matce nitawokihasonanionik misawatc notcimik e tacikaniwok. Picicikw notcimik ki otatisowok kaie ekota kaki otinak kaskina wikasiriw awesis pakekina e totwatc. Wirwow tipirowe ki ocihiewok pakekina kecpin e natowi ocitatcik awaci wikasiriw kirika waskaspisoniw. Micta mitcet ki kaskeritam ke iti aitotak e ocitatc notcimi tcipakwaniriw kirika kinec kitci ki kanawertakik wiasiriw aka wipatc kitci maratanik, onatanik. Ki micta kackitaw kaie e ocihatc namesa, e akwapisowatc acitc pirewa. Ki micta witcihiko kaie anahawe Marie-Célina Wasikicikw ka icinikasoritci kaie ki iti kiskinomowew e totcikaterik anihiriw ka itotisketc. Mocak wirawaw tipirowe ki otinimatisowok kecpin e nta pa pimatisitcik notcimik enkweriw meka  ka ki totakik e nitawokihasotcik. 
Ki nictiwok iskwewok ni e icinikasotcik, peikw anaha, Marie-Célina Pitcikwi Athanase Ottawa ki wikimew minawatc, pitoc aric itacteriw e ici wirakaniwitc, naha tca kotak, Joseph Dubé e ki wikimatc, Ki mitcetiriwa onitcaniciwawa, Jean-Baptiste, Maggie, Soter, Salomon 
Trois-Rivières takoniw peikw meskanariw e ki orinikaterik wir otci, nama ketcinatc weckatc. Ki takonokopon tipatcimo masinahikan e witcikatek kitci atikamekw icinikatcikatek meskanawa neta otenak. Ekote meka ko weckatc e tacikewakoponen nehirowisiwok e nta nikickotatotcik. 
https://www.journaldemontreal.com/2022/10/16/trois-rivieres-donnera-des-noms-autochtones-a-des-rues
 Opitciwan